SC Magdeburg-spilleren Magnus Saugstrup har fået et ordentligt skulderklap af landstræner Nikolaj Jacobsen. For den 25-årige stregspiller er netop blevet udnævnt til kommende viceanfører på det danske landshold. Det fortæller Nikolaj Jacobsen til TV 2 SPORT. - Magnus har en rigtig god alder og skal forhåbentlig spille på landsholdet i mange år endnu. Han er respekteret af alle på holdet og er en god nordjysk dreng med sunde værdier. Han er ikke den mest højtråbende, men Magnus tager mere og mere ansvar. - Han er efterhånden også blevet et samlingspunkt, så da jeg skulle vælge den nye viceanfører, var det egentlig ikke et ret svært valg, siger Nikolaj Jacobsen. Saugstrup overtager rollen fra Lasse Svan Hansen, der indstiller karrieren til sommer. Er vokset på landsholdet Hvis man ser et par år tilbage, var det nok de færreste, der havde forventet, at det nu er Magnus Saugstrup, der fremover skal være viceanfører på landsholdet. Men den danske stregspiller har været igennem en stor udvikling den seneste tid, og det har kastet mange roser af sig. Blandt andet blev Saugstrup hyldet for sit stødt stigende niveau under EM i januar. - Vi er utroligt glade for, at han har taget den eksplosive udvikling, som han har gjort. Jeg er ret sikker på, at han kommer til at blive en af vores helt store nøglespillere - både i forsvaret og angrebsmæssigt, sagde Niklas Landin. Og den danske keeper blev dengang bakket op Saugstrups tidligere holdkammerat i Aalborg, Henrik Møllgaard: - Han er blevet endnu dygtigere, og så er han sjovt nok også blevet endnu mere verbal - og det er ikke kun positivt. Men jeg kan godt mærke, at han er kommet ud at stå på egne ben og har skullet bevise sig selv igen, lød det fra Møllgaard. Overtager fra Svan Det er store sko, Saugstrup skal udfylde, for de seneste mange år har det været Lasse Svan Hansen, der har haft rollen som viceanfører. Men den nu 38-årige fløjspiller indstiller karrieren til sommer, og Svans sidste landskamp bliver til april. Her er der arrangeret en afskedskamp i Royal Arena til ære for fløjspilleren. Han debuterede på herrelandsholdet i oktober 2003 og står noteret for 244 A-landskampe. Han er en af kun ni spillere, der har spillet flere end 225 A-landskampe. Med 567 mål er Lasse Svan den tiendemest scorende spiller for herrelandsholdet nogensinde. Svan har vundet OL-, VM- og EM-guld med Danmark samt flere andre medaljer. Ved EM i januar, der var Svans sidste mesterskab, vandt Danmark bronze. Selv har Magnus Saugstrup på bare et enkelt år været med til at vinde VM-guld, OL-sølv og EM-bronze.

Opsummering:
25-årige Magnus Saugstrup bliver ny viceanfører på det danske landshold.